As jy dit kan eet, kan jy dit koop, sê die reëls | Netwerk24
As jy dit kan eet, kan jy dit koop, sê die reëls
Deur Phillip de Wet, Business Insider 26 Maart 2020 16:29
"Enige kosproduk, waaronder nie-alkoholiese drankies" kan te midde van die staat van inperking verkoop word. Daar is geen bepaling dat dit "nodig" of "gesond" moet wees nie, dus sal jy sjokolade kan aanskaf. Foto: Unsplash
Van Vrydag af sal jy vir 21 dae dalk nie batterye kan koop nie, en jy sal waarskynlik nie 'n moeilike kind met 'n nuwe speelding kan paai nie.
Gloeilampe en benodigdhede vir nutswerk sal waarskynlik ook nie beskikbaar wees nie en dit blyk sedert Donderdagoggend dat dit ook onwettig sal wees om sigarette te verkoop.
Maar jy sal wel sjokolade en enige ander soet versnaperings kan koop. Aartappelskyfies sal te koop wees, asook gaskoeldrank, roomys, biltong, koekies en enigiets anders wat gemaak is om te eet.
Woensdag het die regering 'n swak opgestelde lys gepubliseer van alles wat deur supermarkte en gelisensieerde spazawinkels verkoop mag word tydens die staat van inperking.
Dit sluit 'n paar breë kategorieë in soos "basiese goedere" (wat beslis lugtyd insluit) en "huishoudelike skoonmaakprodukte". Die lys sluit ook 'n paar spesifieke items in, soos toiletpapier en seep.
Die verkope van enigiets wat nie onder die breë kategorieë of spesifieke items val nie, sal onwettig wees. Sodanige items kan by padblokkades gekonfiskeer word en kragtens die regulasies sal die regering nie aanspreeklik wees vir enige skade wat deur die polisie of weermag aangerig word nie, solank hulle in goeie trou optree.
Regskenners met wie Business Insider gepraat het, stem in die breë saam oor sommige van die items wat as
"basiese goedere" sal kwalifiseer. Enigiets wat regstreeks nodig is vir kindersorg sal volgens hulle kwalifiseer, waaronder doeke.
Maar vetkryt sal moontlik nie kwalifiseer nie, maak nie saak hoe nodig jy dit het om ingeperkte kinders besig te hou nie.
Daar was wel 'n opvallende meningsverskil oor of batterye onder "basiese goedere" val; 'n battery-aangedrewe skeerder kan moontlik noodsaaklik wees vir 'n dokter wat ure lank 'n gesigsmasker moet dra, het een regsgeleerder opgemerk.
Maar oor een ding was daar wel bykans volkome konsensus: Sjokolade is oukei danksy 'n baie duidelike formulering wat insluit "enige kosproduk, waaronder nie-alkoholiese drankies" – sonder enige verdere bepaling dat die kos noodsaaklik, of gesond, moet wees. – Business Insider